b'\n_START_ARTICLE_\nMuntanya de sal de Cardona\n_START_SECTION_\nGeologia\n_START_PARAGRAPH_\nEls dip\xc3\xb2sits salins de Cardona pertanyen a l\'anomenada conca pot\xc3\xa0ssica catalana. Al seu torn aquesta conca s\'ha de contextualitzar en un \xc3\xa0mbit m\xc3\xa9s ampli, ja que formen part del conjunt de materials evapor\xc3\xadtics que es van dipositar a la conca de l\'Ebre durant l\'Eoc\xc3\xa8 superior._NEWLINE_Aquest espai se situa a l\'estructura anticlinal de Cardona, al nucli de la qual aflora la formaci\xc3\xb3 salina de Cardona. L\'estructura t\xc3\xa9 els seus or\xc3\xadgens en l\'empla\xc3\xa7ament del mantell frontal pirinenc, el qual deforma els sediments afavorint la formaci\xc3\xb3 d\'estructures diap\xc3\xadriques, a causa de l\'elevada plasticitat de les sals. El moviment ascendent de les sals arrib\xc3\xa0 a perforar i sobreeixir de l\'estructura anticlinal._NEWLINE_La deposici\xc3\xb3 de les sals tingu\xc3\xa9 lloc a l\'acabament de l\'Eoc\xc3\xa8 a conseq\xc3\xbc\xc3\xa8ncia de l\'aixecament del Pirineu i del pas restringit d\'aigua del mar a la conca. Tot plegat va desenvolupar una gran llacuna interior alimentada ocasional o peri\xc3\xb2dicament per les aig\xc3\xbces marines, l\'evaporaci\xc3\xb3 de les quals va crear una densa massa d\'aigua sobresaturada en sals. Es tracta d\'un singular aflorament geol\xc3\xb2gic que, per les seves excepcionals caracter\xc3\xadstiques, \xc3\xa9s \xc3\xbanic a Catalunya._NEWLINE_La constituci\xc3\xb3 d\'aquesta muntanya \xc3\xa9s extremadament fr\xc3\xa0gil i susceptible de ser modificada per qualsevol acci\xc3\xb3 antr\xc3\xb2pica. Els processos erosius tamb\xc3\xa9 hi juguen un paper important, no solament en la mateixa muntanya salada sin\xc3\xb3 tamb\xc3\xa9 en les \xc3\xa0rees de l\'entorn, nom\xc3\xa9s cobertes per un mantell vegetal molt redu\xc3\xaft, amb alguns poblaments dispersos de pins. Aix\xc3\xad mateix, aquests processos tamb\xc3\xa9 constitueixen un motiu d\'inter\xc3\xa8s, com les morfologies c\xc3\xa0rstiques desenvolupades en les sals, entre les quals cal remarcar el Forat Mic\xc3\xb3._NEWLINE_Els afloraments actuals de sals s\xc3\xb3n el resultat dels moviments orog\xc3\xa8nics que tenen com a conseq\xc3\xbc\xc3\xa8ncia el desenvolupament d\'un conjunt de plecs anticlinals orientats est-oest i nord-sud. Hi emergeixen les sals pot\xc3\xa0ssiques, bigarrades, que fan la impressi\xc3\xb3 de ser una "muntanya de sal", quan en realitat \xc3\xa9s una profunda clotada oberta per la riera Salada clivellada per nombroses b\xc3\xb2fies de dissoluci\xc3\xb3. El conjunt de les formacions geol\xc3\xb2giques de la vall Salada constitueix una unitat de gran bellesa i espectacularitat.\n_START_SECTION_\nDeclaraci\xc3\xb3, planificaci\xc3\xb3 i gesti\xc3\xb3\n_START_PARAGRAPH_\nL\'Espai Natural Protegit de la Muntanya de Sal de Cardona va ser incorporat al Pla d\'Espais d\'Inter\xc3\xa8s Natural (PEIN) pel Decret 328/1992, pel qual s\'aprova el PEIN._NEWLINE_Aquest espai va ser declarat per primera vegada com a zona d\'especial protecci\xc3\xb3 per a les aus (ZEPA) l\'any 1987 i com a Lloc d\'Import\xc3\xa0ncia Comunit\xc3\xa0ria (LIC) l\'any 1997. Posteriorment va ser ampliat com a espai Natura 2000 mitjan\xc3\xa7ant l\'Acord del Govern 112/2006, de 5 de setembre, que aprova la xarxa Natura 2000 a Catalunya (DOGC 4735 de 6-10-2006). Aix\xc3\xad mateix, mitjan\xc3\xa7ant el Pla especial, es va realitzar la seva delimitaci\xc3\xb3 definitiva. Aquest Pla complementa tamb\xc3\xa9 el r\xc3\xa8gim normatiu b\xc3\xa0sic de protecci\xc3\xb3 establert pel PEIN amb determinacions espec\xc3\xadfiques per aquest Espai.\n_START_SECTION_\nFlora i fauna\n_START_PARAGRAPH_\nEn aquesta muntanya de sal s\'hi poden trobar algunes esp\xc3\xa8cies d\'ocells pr\xc3\xb2pies de zones forestals mediterr\xc3\xa0nies, com l\'astor (Accipiter gentilis), l\'esparver (Accipiter nisus) o el tud\xc3\xb3 (Columba palumbus), aix\xc3\xad com de zones de matollar, per exemple la tallareta cuallarga (Sylvia undata). Destaca especialment una esp\xc3\xa8cie de lepid\xc3\xb2pter d\'alt valor de conservaci\xc3\xb3, Proserpinus prosperpina.\n_START_SECTION_\nVegetaci\xc3\xb3 i flora\n_START_PARAGRAPH_\nLa vegetaci\xc3\xb3 present a la muntanya de sal de Cardona \xc3\xa9s constitu\xc3\xafda per diferents comunitats, entre les quals es troben pinedes submediterr\xc3\xa0nies de pinassa (P. nigra ssp. salzmanii), matollars halonitr\xc3\xb2fils (Pegano-Salsoleta) i comunitats hal\xc3\xb2files adaptades a s\xc3\xb2ls d\'humitat fluctuant.\n_START_SECTION_\nExplotaci\xc3\xb3\n_START_PARAGRAPH_\nLa Vall Salina de Cardona s\'explota des del neol\xc3\xadtic i el sistema d\'explotaci\xc3\xb3 a cel obert es va mantenir invariable al llarg dels temps fins a la introducci\xc3\xb3 de la p\xc3\xb3lvora, al segle XVIII._NEWLINE_Degut a la potassa descoberta per l\'enginyer Emili Viader i Sol\xc3\xa9 a la primeria del 1900 -que buscava a Cardona l\'explotaci\xc3\xb3 de sals pot\xc3\xa0ssiques com la dels jaciments alemanys- es va obrir el Pou del Duc, la primera mina de sal subterr\xc3\xa0nia, oberta entre 1902 i 1905. _NEWLINE_La descoberta de les sals pot\xc3\xa0ssiques s\'havia de traduir en la segona industrialitzaci\xc3\xb3 de Cardona, despr\xc3\xa9s del t\xc3\xa8xtil. Es va duplicar la poblaci\xc3\xb3 i es van produir importants transformacions en el seu paisatge urb\xc3\xa0 i social. Al setembre de 1990 es va tancar l\'explotaci\xc3\xb3 de la potassa. De l\'interior de la terra s\'havien extret un total de 37.874.843 tones de mineral, i l\'explotaci\xc3\xb3 ja havia assolit els 1.308,7 metres de profunditat, essent la mina m\xc3\xa9s profunda del pa\xc3\xads. _NEWLINE_L\'inici de l\'extracci\xc3\xb3 de la potassa va transformar una poblaci\xc3\xb3 agr\xc3\xadcola i t\xc3\xa8xtil en un poble b\xc3\xa0sicament miner. La Uni\xc3\xb3n de Explosivos R\xc3\xado Tinto (actual Ercros), a partir de les recerques de sals pot\xc3\xa0ssiques fetes a S\xc3\xbaria, compr\xc3\xa0 els terrenys de les salines de Cardona al duc de Medinaceli (1923), i l\'any 1925 comen\xc3\xa7\xc3\xa0 l\'obertura dels pous i de les mines o galeries. El mineral extret era enviat a la f\xc3\xa0brica de benefici i despr\xc3\xa9s, amb camions, a l\'estaci\xc3\xb3 de ferrocarril de S\xc3\xbaria, d\'on anava al port de Barcelona per a l\'exportaci\xc3\xb3. El 1986 aquesta explotaci\xc3\xb3 donava feina a 560 treballadors, per\xc3\xb2 van tancar als anys noranta.\n_START_SECTION_\nParc Cultural\n_START_PARAGRAPH_\nCardona, despr\xc3\xa9s del tancament de les mines, inicia l\'explotaci\xc3\xb3 tur\xc3\xadstica de la zona, creant el Parc Cultural de la Muntanya de Sal, pertanyent al Museu de la Ci\xc3\xa8ncia i la T\xc3\xa8cnica de Catalunya, un  equipament cultural que es va inaugurar l\'any 2003 a l\'interior del recinte de la Mina Nieves i on es pot veure una zona museogr\xc3\xa0fica que explica la hist\xc3\xb2ria de l\'explotaci\xc3\xb3 industrial de la Vall. Tamb\xc3\xa9 s\'hi pot veure la maquin\xc3\xa0ria d\'extracci\xc3\xb3 mineral del pou, tal com era quan estava en ple funcionament. Es pot visitar tamb\xc3\xa9 l\'interior de les galeries de la Muntanya de Sal amb un recorregut guiat a 86 m de profunditat.  _NEWLINE_Cardona rep m\xc3\xa9s de 70.000 visitants l\'any i s\'ha convertit en una de les principals destinacions tur\xc3\xadstiques de la Catalunya central. En un futur, hi ha el projecte de creaci\xc3\xb3 d\'una zona wellness de la sal al Parc Cultural, per crear un equipament tur\xc3\xadstic de primer ordre.'